LT Europos Sąjungos oficialusis leidinys C 53/10

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2016/C 53/07)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

PINTADE DE L’ARDECHE

ES Nr.: FR-PGI-0005–01297–29.12.2014

SKVN ( ) SGN ( X )

1. Pavadinimas

„Pintade de l’Ardèche“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.1 klasė. Šviežia mėsa (ir subproduktai)

3.2. Produkto, kurio pavadinimas nurodytas 1 punkte, aprašymas

„Pintade de l’Ardèche“ yra perlinė višta, laisvai laikomas vištinių būrio paukštis.

„Pintade de l’Ardèche“ yra išvestas iš atsparių, lėtai augančių veislių paukščių. Minimalus pjovimo amžius – 94 dienos.

„Pintade de l’Ardèche“ kojos ir plunksnos yra pilkos.

Juslinės savybės: stangri, neriebi, tamsios spalvos ir intensyvaus skonio mėsa.

Pateikimas:

— nepjaustytos parduodamos tik A klasės skerdenos;

— laikantis tradicijų, parduodant nepjaustytas skerdenas, kojos užlenkiamos po paukščio kūnu, už krūtinkaulio;

— jei skerdenos pjaustomos, tai daroma tik rankiniu būdu, o gabalai turi atitikti A klasės pateikimo kriterijus.

Produkto pateikimo būdai:

— išdarinėtas (mažiausias skerdenos svoris – 1,1 kg);

— paruoštas kepti (mažiausias išdarinėtos skerdenos be subproduktų su kojomis svoris – 0,880 kg);

— išpjaustytas.

Tokia mėsa pateikiama šviežia arba greitai užšaldyta.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Nuo ne vėliau kaip 56 gyvenimo dienos „Pintade de l’Ardèche“ laikomos laisvai ir gali laisvai patekti į krūmingą ganyklą, natūraliai padengtą žvyru.

Visą lesalą sudaro augalai, mineralai ir vitaminai. Lesale esama ne mažiau kaip dviejų rūšių grūdų. Bendras riebalų kiekis lesale yra ne didesnis už 6 %.

Grūdų dalis „Pintade de l’Ardèche“ lesale:

— pradžioje, nuo 1 iki ne daugiau kaip 28 gyvenimo dienos, grūdai sudaro ne mažiau kaip 50 % lesalo;

— penėjimo etapu, nuo 29 gyvenimo dienos iki pjovimo, subalansuota grūdų ir jų produktų vidutinė procentinė dalis sudaro 80 % lesalo ar daugiau. Šis etapas apima augimo ir galutinį laikotarpius.

Grūdų produktai sudaro ne daugiau kaip 15 % visų grūdų ir jų produktų.

Lesale nėra jokių vaistinių medžiagų, įskaitant kokcidiostatus. Galima naudoti tik natūralius floros reguliatorius.

3.4. Specialūs gamybos veiksmai, atliktini nustatytoje geografinėje vietovėje

Nustatytoje geografinėje vietovėje „Pintade de l’Ardèche“ auginamos. Auginimo etapas yra laikotarpis nuo vienadienių viščiukų auginimo pradžios iki perlinių vištų išvežimo į pjovyklą.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

Atstumas tarp ūkio ir pjovyklos turi būti mažesnis nei 100 km arba kelionės iš ūkio į pjovyklą laikas turi būti trumpesnis nei 3 valandos. Jei skerdenos pjaustomos, tai daroma tik rankiniu būdu. Paukščiai parduodami su kojomis.

3.6. Specialios produkto registruotu pavadinimu ženklinimo etiketėmis taisyklės

Be privalomų įrašų, nustatytų su ženklinimu susijusiuose teisės aktuose, etiketėse turi būti nurodyta:

— pavadinimas „Pintade de l’Ardèche“;

— Europos Sąjungos SGN simbolis;

pjovyklos pavadinimas specialioje etiketėje (su CEE spaudu) arba svorio ir (arba) kainos etiketėje, priklijuotoje ant produkto šalia duomenų etiketės.

4. Glaustas geografinės vietovės apibūdinimas

Geografinės „Pintade de l’Ardèche“ gamybos vietovės centras – Ardešo kalnų masyvas (Vivarė kalnai) Centrinio Masyvo vidurio rytuose. Geografinę vietovę sudaro šie kantonai:

Ardešo departamentas (07)

Visos toliau išvardytų kantonų komunos: Annonay, Annonay Nord, Annonay Sud, Antraigues-sur-Volane, Burzet, Le Cheylard, Chomerac, Coucouron, Lamastre, Montpezat-sous-Bauzon, Privas, Rochemaure, Saint-Agrève, Saint-Félicien, Saint-Martin-de-Valamas, Saint-Péray, Saint-Pierreville, Satillieu, Serrières, Tournon-sur-Rhône, Vals-les-Bains, Vernoux-en-Vivarais, La Voulte-sur-Rhône. Aubenas kantonas: Aubenas, Mercuer, Saint-Didier-sous-Aubenas komunos. Thueyts kantonas: Astet, Barnas, Chirols, Lalevade-d’Ardèche, Mayres, Meyras, Pont-de-Labeaume, Prades, Thueyts komunos. Villeneuve-de-Berg kantonas: Berzème, Darbres, Lussas, Mirabel, Saint-Gineis-en-Coiron, Saint-Jean-le-Centenier, Saint-Laurent-sous-Coiron, Saint-Pons komunos.

Luaros departamentas (42)

Visos toliau išvardytų kantonų komunos: Bourg-Argental, Pélussin, Saint-Chamond, Saint-Chamond Sud, Saint-Genest-Malifaux.

La Grand-Croix kantonas: Doizieux, Farnay, La Grand-Croix, L’Horme, Lorette, Saint-Paul-en-Jarez, La Terrasse-sur-Dorlay komunos. Rive-de-Gier kantonas: Châteauneuf, Pavezin, Rive-de-Gier, Sainte-Croix-en-Jarez komunos.

Aukštutinės Luaros departamentas (43)

Visos toliau išvardytų kantonų komunos: Aurec-sur-Loire, Fay-sur-Lignon, Le-Monastier-sur-Gazeille, Monistrol-sur-Loire, Montfaucon-en-Velay, Le-Puy-en-Velay Est, Le-Puy-en-Velay Sud-Est, Saint-Didier-en-Velay, Saint-Julien-Chapteuil, Sainte-Sigolène, Tence, Yssingeaux.

Bas-en-Basset kantonas: Bas-en-Basset, Malvalette komunos. Le-Puy-en-Velay Nord kantonas: Chaspinhac, Malrevers, Le Monteil komunos. Retournac kantonas: Retournac komuna. Saint-Paulien kantonas: Lavoûte-sur-Loire, Saint-Vincent komunos. Solignac-sur-Loire kantonas: Le Brignon, Cussac-sur-Loire, Solignac-sur-Loire komunos. Vorey kantonas: Beaulieu, Chamalières-sur-Loire, Mézères, Rosières, Vorey komunos.

5. Ryšys su geografine vietove

Geografinės vietovės ypatumai

Geografinė „Pintade de l’Ardèche“ vietovė yra Vivarė kalnų masyve – daugiausia Ardešo kalnuose, bet taip pat apimančiame ir Aukštutinės Luaros rytinę dalį ir Luaros pietus. Viena iš šios vietovės ypatybių yra ta, kad ją sudaro tik kalnuose ir kalnų papėdėse esančios komunos, kurios pasižymi aukščio, šlaitų nuožulnumo ir (arba) klimato sąlygomis, kurios smarkiai apsunkina žemės panaudojimą ir dėl kurių plinta ekstensyvaus ūkininkavimo veikla.

Geografinės vietovėje vyrauja mišrus vidutinio aukščio kalnų ir žemyninis klimatas, skirtingais metų laikais pasižymintis dideliais temperatūros svyravimais, labai trumpais tarpiniais laikotarpiais ir vėjuotumu.

Geografinei vietovei būdingi dirvožemiai susiformavo iš senų vulkaninių uolienų, granito ir skalūnų. Uolienoms būdingas kietumas, tačiau jos lengvai skyla, todėl paukščių ganyklose yra labai daug smulkių akmenukų.

XX a. septintajame dešimtmetyje šiaurės Ardeše imta praktikuoti paukštininkystė suklestėjo devintajame dešimtmetyje, kai 1985 m. ūkininkai įsteigė „Syndicat de Défense des Volailles Fermières de l’Ardèche“ (Ardešo paukščių ūkių apsaugos profsąjungą).

Laisvai laikomų „Pintade de l’Ardèche“ gamyba plėtojosi vietovėje, kuri nėra palanki intensyvios gyvulininkystės arba mišraus kultūrų auginimo vystymuisi. Šeimyniniai ūkiai, užsiimantys įvairių kultūrų auginimu ir gyvulininkyste (gyvulių auginimu, medžių veisimu, uogų ir lęšių auginimu) yra maži arba vidutinio dydžio (vidutiniškai 35 ha), laisvų žemės plotų nedaug.

Siekdami išsaugoti tradicinį perlinių vištų auginimo pobūdį, augintojai ėmė naudoti ekstensyvius auginimo metodus ir paukščius laikyti laisvai. Šiuo tikslu nustatytas paukščių tankumo pastatuose ir ganyklose apribojimas. Perlinių vištų lesalo pagrindą sudaro didelė dalis grūdų, tai atitinka tradicinę Ardešo ūkininkų praktiką – ganyklose esantį racioną įprasta papildyti grūdais, išaugintais retuose dirbamos žemės sklypuose.

Be to, paukščiai gali laisvai patekti į išorinę ganyklą; taip patenkinami jų fizinio aktyvumo poreikiai ir jie gauna papildomo lesalo (žolės, vabzdžių). Kad paukščiai galėtų tinkamai išnaudoti nelygių ir nepalankaus vietinio klimato veikiamų ganyklų išteklius, augintojai pasodino daug medžių (400 m2 pastato plotui tenka ne mažiau kaip 30 vietinių rūšių medžių), taip skatindami perlines vištas ganytis lauke bei judėti ir apsaugodami jas nuo saulės ir vėjo.

Be to, augintojai pasirinko prie gamtos sąlygų prisitaikiusias veisles – jų atstovai ramūs, atsparūs, judrūs ir prisitaikę prie ganyklų sąlygų. Šių veislių paukščiams būdingas lėtas augimas, dėl to perlines vištas galima pjauti sulaukusias vyresnio nei vidutinio amžiaus (beveik subrendusias lytiškai).

Trumpas vežimo laikas į pjovimo vietą paukščiams padeda išvengti streso.

Produkto ypatumai

„Pintade de l’Ardèche“ yra laisvai laikomi paukščiai.

Juslinių tyrimų metu buvo nustatytos šios „Pintade de l’Ardèche“ savybės, palyginti su kitomis rinkoje parduodamomis perlinėmis vištomis:

— jų mėsa – tiek balta raumens (filė), tiek raudona (šlaunelių) mėsa – yra stangresnė;

— mėsa ne tokia riebi, jos skonis intensyvesnis, o spalva tamsesnė.

Mėsa pjaustoma tik rankiniu būdu. Jei „Pintade de l’Ardèche“ parduodamos nepjaustytos, skerdenų kojos užlenkiamos po paukščio kūnu, už krūtinkaulio.

Priežastinis ryšys

Priežastinis geografinės vietovės ir „Pintade de l’Ardèche“ ryšys grindžiamas geru produkto vardu ir auginimo patirtimi.

Siekdami išsaugoti tradicinės paukštininkystės pobūdį, augintojai ėmė naudoti tradiciškai laisvai laikomų paukščių auginimo (ribotas paukščių tankumas, vėlyvas pjovimas, ganymas) metodą.

Dėl to, kad pasirenkami lėtai augančių ir atsparių veislių paukščiai, kad lesale esama daug grūdų, o ganyklos nelygios ir natūraliai žvyruotos, užaugintų paukščių mėsa pasižymi pripažintomis skoninėmis savybėmis, visų pirma dėl savo stangrumo ir intensyvaus skonio. Didelis grūdų kiekis yra svarbus tarpraumeniniams riebalams, taigi ir skoninėms mėsos savybėms.

Dėl nelygių ganyklų gerai vystosi viršutiniai, ypač šlaunų, raumenys, ir sumažėja riebalų, todėl „Pintade de l’Ardèche“ mėsa neriebi.

Pjaunant vyresnes nei vidutinio amžiaus „Pintade de l’Ardèche“ galima gauti ryškesnės spalvos ir intensyvesnio skonio mėsą.

Kadangi paukščiai prieš juos pjaunant išvengia streso, o mėsa išpjaustoma rankiniu būdu arba pateikiama nepjaustyta, išsaugoma galutinė skerdenų kokybė.

Geras „Pintade de l’Ardèche“ vardas susijęs su senais tradiciniais ūkininkavimo metodais ir juslinėmis savybėmis. Jis dar labiau sustiprėjo išsiplėtus sektoriui dešimtajame dešimtmetyje (apie 100 augintojų, daugiau kaip 150 pastatų) ir padidėjus pardavimams visoje pietryčių Prancūzijoje ir už jos ribų. Gerą vardą patvirtina ir daug gautų prizų. Buvo laimėti šie visuotinio žemės ūkio konkurso medaliai: 1993 m. – aukso medalis, 1994 m. – bronzos medalis, 1996 m. – bronzos medalis, 1997 m. – bronzos medalis. „Pintade de l’Ardèche“ patiekiama geriausiuose Ardešo restoranuose, ji įrašyta gurmanų valgiaraščiuose, turistų laidose ir vadovuose pateikiami receptai: „Suprême de pintade de l’Ardèche farci aux châtaignes“ (Kaštainiais įdaryta Ardešo vištos krūtinėlė), „pintade de l’Ardèche aux langoustines et palourdes“ (Ardešo višta su omarais ir moliuskais) Tokiai sėkmei įtakos turėjo ir tai, kad ūkininkai lankosi pardavimo vietose ir aiškina apie gamybos būdą ir produktų receptus.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://www.inao.gouv.fr/fichier/CDCPintadedelArdeche.pdf

(1) OL L 343, 2012 12 14, p. 1.